## Generelle anvisninger til editering

Disse råd er af en generel karakter, og de gælder ikke bestemte editeringssystemer. Hvis man går i stå i et bestemt editeringssystem, og manualen ikke hjælper, kan en Googlesøgning på problemet i det pågældende editeringsprogram ofte give en trin for trin-anvisning på dets løsning.

* Afsæt tid til justeringer efter forpremieren.
* En gylden klipperegel er sent ind og tidligt ud ved hvert klip.
* Vær nøjsom med editeringsprogrammets mange effektmuligheder og former for overgange. Et wipe kan dog være en nødløsning, hvor to for ens udseende klip skal monteres sammen. Med et sådant nødløsningswipe undgår man et jump cut.
* Anvend kun colour correction på de klip, der skal indgå i filmen. Dette sparer tid. Hele filmens samlede farveholdning er en del af dens konnotationer (se 4.1; Edgar-Hunt 2010: 146).
* Man bør først klippe i en optagelse af et billede i bevægelse, fx en panorering, når bevægelsen er helt slut.
* Tjek, at evt. underlægningsmusik i lydmixet ikke overdøver dialogen.
* Sæt gerne tid og ressourcer af til en titelsekvens, der svarer til filmens præmis, genre og stemning. Titlen er ofte det første, publikum ser af filmen. Titelsekvensen kan være integreret i filmen, eller den kan have sin selvstændige rent grafiske udformning. En for omfattende titelsekvens kan dog synes næsten arrogant i en kortfilm (Edgar-Hunt 2010: 144).
* Tjek, at alles, især skuespilleres navne, er med i credits, og at de er stavet korrekt.
* Vær opmærksom på copyrightlovgivningen om musik (se 9.7).